დანაი გურირა
დანაი ჯეკესაი გურირა (ინგლ. Danai Jekesai Gurira; (/dəˈnaɪ ɡʊˈrɪərə/; დ. 14 თებერვალი, 1978) — ამერიკელი მსახიობი და დრამატურგი. ყველაზე მეტად ცნობილია მიშონის როლით AMC-ის ტელესერიალში „მოსიარულე მკვდრები“, (2012–დღემდე), ისევე როგორც ოკოის როლით Marvel-ის კინოსამყაროს ფილმებში „შავი ავაზა“ (2018), „შურისმაძიებლები: უსასრულობის ომი“ (2018) და „შურისმაძიებლები: დასასრული“ (2019). 2013 წელს ჟურნალმა „People“ დანაი გურირა 100 ყველაზე ლამაზ ადამიანთა შორის დაასახელა. დაიბადა გრინელში, მასაჩუსეტსის შტატში, როდეზიელი (დღევანდელი ზიმბაბვე) ემიგრანტების ოჯახში. 1983 წელს გურირა ოჯახთან ერთად დაბრუნდა ზიმბაბვეში. რამდენიმე წლის შემდეგ იგი კვლავ აშშ-ში დაბრუნდა საცხოვრებლად, სადაც დაამთავრა მაკალესტერის კოლეჯი, მოგვიანებით — ნიუ-იორკის უნივერსიტეტი. 2005 წელს დაწერა პიესა „In the Continuum“, რამაც მოუტანა Obie-ისა და Outer Critics Circle-ის ჯილდოები. 2007 წელს მონაწილეობდა ფილმში „მნახველი“, ხოლო შემდეგში გამოჩნდა ფილმებში „აჩრდილთა ქალაქი“ (2008) და „წაიღე ჩემი სული“ (2010). გურირა არის ბროდვეის პიესის „Eclipsed“ ავტორი, რისთვისაც ნომინირებული იყო ტონიზე. ამას გარდა, მიღებული აქვს სატურნი და სხვა ჯილდოები.